|  |  |
| --- | --- |
|  | **ОБЯВА**  **за приемане на проектни предложения за предоставяне на**  **безвъзмездна финансова помощ от страна на Република България** |

Министерството на външните работи на Република България чрез Посолството на Република България в Босна и Херцеговина обявява процедура по приемане и подбор на предложения за проекти, които ще бъдат изпълнявани с безвъзмездна финансова помощ в рамките на официалната помощ за развитие на Република България с начален срок на изпълнение през 2023 година.

**Приоритетните области и направления за изпълнение на проекти на територията на Босна и Херцеговина са:**

1. Повишаване качеството на образование чрез подобряване на условията на обучителния процес в училища и детски градини;

2. Защита и насърчаване на правата на детето посредством осигуряване на здравословна среда, на достъп до качествени услуги (здравни и образователни, в т. ч. приобщаващо образование за деца с увреждания и деца в неравностойно положение), премахване на всички форми на насилие срещу деца.

**1. Цели и обхват на проектите:**

1. Повишаване достъпа до образование чрез модерен образователен процес и/или подобряване на образователната инфраструктура чрез осигуряване на по-добри условия за обучение;

2. Защита правата на децата чрез осигуряване на здравословна и безопасна среда за училищни и извънкласни дейности. Насърчаване на процесите на помирение в БиХ и премахване на всички форми на дискриминация, реч на омразата и ксенофобия.

**2.   Целеви групи:**

1. Ученици и студенти от образователни институции/училища и детски градини;

2. Деца, вкл. деца в неравностойно положение, както и техните семейства.

**3.  Очаквани резултати:**

*1. Подобряване качеството на образованието и изграждане на модерна образователна инфраструктура;*

*2. Повишаване на информираността за правата на децата и тяхната зашита;*

*3. Осигуряване на здравословна и безопасна среда за децата, вкл. децата с увреждания;*

*3. Насърчаване на процесите на помирение в БиХ и премахване на всички форми на дискриминация, реч на омразата и ксенофобия;*

*4. Утвърждаване на доброто име и международния престиж на България като предсказуем и надежден партньор на БиХ.*

**4. Допустими стойности на проектите:**

4.1. Минималната допустима стойност на проект е 50 000лв.

4.2. Препоръчителната максимална стойност на проект е:

* за проекти, чиято основна цел е доставка на стоки и/или предоставяне на услуги - до 70 000 лв.;
* за проекти, чиято основна цел е извършване на ремонтни и/или строителни дейности - до 100 000 лв.

4.3. Осигурено от кандидата съфинансиране на дейности по проекта ще се разглежда като предимство при оценяването, подбора и одобряването на проектите.

**5. Срокове за изпълнение и продължителност на проектите:**

5.1. Проектните предложения трябва да съдържат индикативен начален срок за изпълнение на проекта след 1 март 2023 г. и не по-късен от 30 ноември 2023 г.

5.2. Изпълнението на проекта трябва да приключи не по-късно от 31 декември 2025 г.

**6. Допустими кандидати:**

* Първостепенни и второстепенни разпоредители с бюджетни средства – юридически лица на БиХ;
* Международни и местни неправителствени организации;
* Общини и техни обединения;
* Образователни, здравни и социални институции;
* Международни хуманитарни организации.

Физически и юридически лица, за които са налице обстоятелства по чл. 23, ал. 3-8[[1]](#footnote-1) от Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие **не могат да кандидатстват за участие в предоставянето на помощ за развитие.**

**7.   Допустими дейности и разходи по проектите:**

**7.1.**  **Разходите за изпълнение на проекта трябва да отговарят едновременно на следните условия:**

- да са законосъобразни и да отговарят на принципите на отговорност, икономичност, ефикасност, ефективност и прозрачност;

- да са извършени срещу необходимите разходооправдателни документи - фактури или други документи с еквивалентна доказателствена стойност;

- да са в рамките на стойността на проекта;

- да не са финансирани със средства по друг проект, програма или каквато и да е друга финансова схема, произлизаща от националния бюджет, бюджета на ЕС или на друг донор.

**7.2.** **Задължителни дейности, които трябва да бъдат предвидени в проекта:**

- изготвяне на одитен доклад от независим финансов одитор;

- дейности за осигуряване на публичност и видимост на предоставената финансова помощ, съгласно Насоките за публичност и видимост на българската помощ за развитие, на стойност от 3 до 5 % от общата стойност на проекта, но не повече от 5 хиляди лева.

**7.3.** **Примерни дейности, които могат да бъдат финансирани:**

*1. Дейности, допринасящи за укрепването на публичните институции, отговорни за предоставянето на образователни услуги:*

*-Разработване на нови/актуализиране на съществуващи обучителни модули;*

*-Провеждане на съвместни обучения по конкретни теми с експерти от български институции с цел обмен на добри практики и повишаване квалификацията на служителите на образователните институции;*

*-Организиране и провеждане на семинари, форуми, конференции в сферата на правата на детето;*

*-Дейности за насърчаване на мултикултурен диалог, помирението и ограничаване на расизма, ксенофобията, речта на омразата, дискриминацията и нетърпимостта особено сред уязвима група като децата.*

*2. Дейности, свързани с подобряване на състоянието на сгради на образователни институции, вкл.* *мерки за запазване и подобряване на прилежащите към тях площи, чрез:*

*- Доставка на оборудване и материали, предназначени за рехабилитация на обекти държавна или общинска собственост - училища, детски градини, центрове за обучение и подкрепа;*

*- Строителни работи за подобряване състоянието на обекти държавна или общинска собственост - училища, детски градини, центрове за обучение и подкрепа.*

**8. Необходими документи за кандидатстване:**

Формуляр за кандидатстване е наличен на следната интернет страница на български и английски език: <https://www.mfa.bg/bg/3866>

Всички графи на формуляра следва да бъдат надлежно попълнени на български и/или английски език. В случай на установяване на пропуски, които възпрепятстват оценката на проектното предложение, Посолството на Република България в Босна и Херцеговина може да изисква в кратки срокове допълнителна информация. Неполучаването на такава информация в определения срок се счита за основание за отхвърляне на предложението.

**9. Начин и срокове за приемане на проектите:**

*Подаването на проектни предложения по процедурата се осъществява изцяло по електронен път. Кандидатите попълват и изпращат Формуляр (****в word и в pdf формат****) за кандидатстване на електронната поща на посолството на Р България в Босна и Херцеговина, както следва: e-mail:* [*embassy.sarajevo@mfa.bg*](mailto:embassy.sarajevo@mfa.bg)

***Краен срок до 30.06.2022 г.***

**10. Допълнителна информация:**

Кандидатите се уведомяват за резултатите от процедурата по оценяване, подбор и одобрение на проектните предложения в срок до 14 работни дни от приключване на отделните етапи на процедурата. Посолството на Република България в Босна и Херцеговина няма задължение да информира кандидатите за основанията за одобрение или отхвърляне на постъпилите проектни предложения.

**Приложение 1**

**Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие (извадки)**

**Чл.23**(**3**) **Не може да кандидатства за участие в предоставяне на помощ за развитие юридическо лице, което**:

1. е обявено в несъстоятелност;
2. е в производство по ликвидация или се намира в подобна процедура съгласно националните закони и подзаконови актове;
3. е в открито производство по несъстоятелност или е сключило извънсъдебно споразумение с кредиторите си по смисъла на чл. 740 от Търговския закон, а в случай че кандидат е чуждестранно лице - се намира в подобна процедура съгласно националните закони и подзаконови актове, включително когато неговата дейност е под разпореждане на съда, или е преустановило дейността си;
4. е лишено от правото да упражнява определена професия или дейност съгласно законодателството на държавата, в която е извършено нарушението;
5. има парични задължения към държавата или към община по смисъла на чл. 162, ал. 2 от Данъчно-осигурителния процесуален кодекс, установени с влязъл в сила акт на компетентен орган, освен ако е допуснато разсрочване или отсрочване на задълженията, или парични задължения, свързани с плащането на вноски за социално осигуряване или данъци съгласно правните норми на държавата, в която е установено;
6. има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.

**(4) Не може да кандидатства за участие в предоставянето на помощ за развитие юридическо лице, член на чийто управителен орган**:

1. е осъждан с влязла в сила присъда за престъпление от общ характер;
2. не е изпълнил задълженията си, свързани с плащане на вноски за социално осигуряване или плащане на данъци в съответствие с приложимото към лицето законодателство;
3. е предоставил умишлено документи с невярно съдържание при осигуряване на информация, изискана като условие за финансиране на дейности по линия на помощта за развитие, или не е предоставил такава информация;
4. е лишен от правото да упражнява определена професия или дейност съгласно законодателството на държавата, в която е извършено нарушението;
5. е юридическо лице, за което е налице обстоятелство по ал. 3;
6. има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.

**(6) Когато членове на управителните органи са юридически лица, изискванията на ал. 5 се отнасят до техните представители в съответните управителни органи.**

**(7) Не могат да кандидатстват за участие в предоставянето на помощ за развитие лица**:

1. при които член на управителен или контролен орган, както и временно изпълняващ такава длъжност, включително прокурист или търговски пълномощник, е свързано лице по смисъла на § 1, т. 1 от допълнителната разпоредба на Закона за предотвратяване и установяване на конфликт на интереси с ведомството, администриращо съответния проект, или със служители на ръководна длъжност в неговата организация;
2. които са сключили договор с лице по чл. 21 или 22 от Закона за предотвратяване и установяване на конфликт на интереси.

1. Виж Приложение 1 към обявата [↑](#footnote-ref-1)